ডিমের দাম বাড়ার প্রভাব উচ্চবিত্ত ও মধ্যবিত্তের মধ্যে তেমনটা লক্ষ করা না গেলেও এতে বেশ বিপাকে পড়েছে স্বল্প আয়ের মানুষেরা। কারণ অন্যান্য মাছ-মাংসের উচ্চমূল্যের কারণে সাধারণ মানুষের আমিষের চাহিদা পূরণে ভরসা ডিম। কিন্তু গত কয়েক মাসে দাম ক্রমাগত বেড়ে যাওয়ায় পণ্যটি তাদের খাদ্য তালিকা থেকে বাদ দিতে হচ্ছে। সহসাই গরিবের এই আমিষের দাম আগের অবস্থায় ফিরে আসার সম্ভাবনাও নেই। গতকাল খিলগাঁও তালতলা বাজারে কথা হচ্ছিল ডিম কিনতে আসা রিকশাচালক ফরিদ মিয়ার সঙ্গে। তিনি জানান, সন্তানদের নিয়মিত পুষ্টিকর খাবার দিতে পারেন না তিনি। তবে তুলনামূলক সস্তা হওয়ায় কিছুদিন আগেও প্রতিদিন এক হালি করে ডিম কিনতেন, যা কখনো একবেলা তরকারি আবার কখনো ছেলেমেয়েদের সকাল-বিকালের নাস্তা হিসেবে খাওয়ানো হতো।